Апрача дыскатэкі і кінапаказаў, Цэнтр увабраў у сябе самыя розныя праявы маладзёжнай культуры. Ёсць тут і рок-гурт “Татэм”, і танцавальныя калектывы ў стылі “r’n’b”, і тэатр моды “Стыль”, і эстрадная вакальная студыя “Візаві”. Усё гэта разам спалучаецца ў адмысловых шоу-праграмах, якія збіраюць па некалькі соцень удзячных гледачоў. А ў вольны ад іх час адбываюцца сустрэчы клуба маладых сем’яў — не толькі забаўляльныя, але і пазнавальныя. Неўзабаве пад дахам Цэнтра плануецца стварыць і фотавідэастудыю, адрадзіўшы тым самым ужо ладна прызабыты від арганізаванай аматарскай творчасці і адначасова папоўніўшы спіс ды аб’ём платных паслуг. А іх сума, між іншым, і без таго ўнушальная — у “Юнацтве” яна летась склала 53 мільёны рублёў!